Brandstofpryse gáán styg; vraag is hoeveel(Foto: Maroela Media) Suid-Afrikaners wat beoog om die Kersvakansie die lang pad te vat, moet hulle sommer nou al gereedmaak vir ŉ verwagte styging in brandstofpryse. Gegrond op ongeouditeerde data van die Sentrale Energiefonds, is die voorspelling in hierdie stadium dat die prys van diesel in November met ŉ beduidende R1,60 per liter kan toeneem. “Die uitwerking van só ŉ verhoging op gewone burgers gaan ingrypend wees,” het die Automobiel-Assosiasie (AA) Maandag gewaarsku. Die prys van petrol sal na verwagting met tussen 41 sent per liter en 51 sent per liter toeneem. Die grootste bydraende faktor is die verhoogde internasionale olieprys en tot mindere mate ŉ swakker rand teenoor die dollar. Diesel vorm ŉ groot deel van insetkoste in talle sektore en stygings in die brandstofprys word uiteindelik aan verbruikers oorgedra wanneer vervaardigers die verhoogde koste verder af in die waardeketting aanskuif. “Dit gaan verbruikers seermaak,” sê die AA. Hoewel die pryse op voorlopige data gegrond is en nog gaan verander, sê die AA hy verwag nie dat daar ŉ ommeswaai gaan wees nie. “Pryse gaan heel waarskynlik steeds in November styg. Tans is die vraag net wat die grootte van daardie styging gaan wees.”